Qabel issokta s-summit tal-Mexxejja tal-Ewropa u l-Asja (ASEM), il-mexxejja Ewropej, Merkel, Hollande, Cameron, Renzi, Barroso u Van Rumpoy iltaqghu ma’ Vladimir Putin tar-Russja dwar is-sitwazzjoni fl-Ukrajna fil-presenza tal-President Ukren Petro Poroshenko. Il-Prim Ministru Taljan Matteo Renzi qal li l-laqgħa kienet waħda kostruttiva għalkemm għad hemm diversi diverġenzi bejn iż-żewġ naħat. Minkejja dan, qal Renzi, il-laqgħa kienet pass ieħor il-quddiem u l-partijiet huma ottimisti li jinsabu s-soluzzjonijiet. Renzi spjega li ż-żewġ naħat enfasizzaw li jitħares u jigi implimenttat il-protocol ta’ Minsk, partikolarment li jieqaf il-ġlied, li jkun hemm elezzjonijiet fil-lvant tal-Ukrajna u jiġu kkontrollati il-fruntieri. Fil-laqgħa ġie deċiż li Franza tagħmel il-kontrolli u l-verifika dwar iż-żamma sew tal-fruntieri bejn ir-Russja u l-Lvant tal-Ukrajna. Il-Prim Ministru Ingliz David Cameron qal li Putin qal ċar u tond li ma jridx Ukrajna maqsuma. Qal li biex dan ikun minnhu, irid jordna li joħorgu t-truppi mill-lvant tal-Ukrajna u jekk le l-Ewropa għandha tkompli bis-sanzjonijiet. Il-Prim Ministru Renzi qal li l-Ewropa u d-dinja ma jaffordjawx instabilità fl-Ukrajna. Qal li l-mexxejja Ewropej iridu jerġgħu jinvolvu r-Russja għax is-sehem tagħha huwa importanti fil-ġlidiet vajri fid-dinja bħall-Ebola, ISIS, Iraq u Sirja. Il-President tal-Kummissjoni Ewropeja Josè Manoel Barroso qal li l-laqgħat se jkomplu fil-jiem u l-ġimgħat li ġejjin iżda iż-żewġ partijiet jagħrfu l-ħtieġa li tiġi rispettata l-awtonomija tal-Ukrajna.